**Megtartotta alakuló ülését a HUNGARIKUM SZÖVETSÉG**

2011.04.13.

Szándéknyilatkozatot fogadtak el a Hungarikum Szövetség (HUSZ) megalapításáról az alapító cégek, szervezetek, személyek az Operettszínház csillártermében.

Birinyi József, a Parlamenti Hungarikum Munkacsoport vezetője, az április 13-i alakuló ülés után elmondta, hogy az „érték a mérték” szlogent kiteljesítő szövetség segíti a hungarikum törvény megalkotását, a közösségi, márkahordozó kiemelt értékek gondozását.

A törvénytervezet vitája április 18-n zárul, a jogszabály-javaslat várhatóan ősszel kerül a parlament elé.



Birinyi József, a Parlamenti Hungarikum Munkacsoport vezetője, a hungarikum törvény stratégiájának alkotója

A Hungarikum Szövetség HUSZ alapítói

A szervezet azokat a termékeket, alkotásokat, szellemi értékeket, illetve gyártóikat, alkotóik örököseit tömöríti, amelyekről a világon mindenütt eszébe juthat az embereknek Magyarország. „Hungarikum azon kiemelt értékünk, amelyet a magyarság önmagával, a világ – vagy legalább egy része – a magyarsággal azonosít” – fogalmazott a hungarikum stratégia alkotója.



Az érdekvédelmi feladatokat is ellátó Hungarikum Szövetség alapító tagjai: a Budapesti Operettszínház, a Béres Gyógyszergyár Zrt., a Tokaji bor márkaképviselete, a Herendi Porcelánmanufaktúra Zrt., a Herz Szalámigyár Zrt. és a Pick Szeged Zrt., a Magyar Kodály Társaság (Kodály-módszer), a Mathiász-örökség, a Neumann János Társaság, a Parlament Hungarikum Munkacsoportja, a Pető Intézet, a Puskás Örökség, a Törley Pezsgőpincészet, a Zsolnay Porcelánmanufaktúra és a Zwack Unicum Nyrt.

Az alapítók szeretnék felgyorsítani az említett törvény megalkotását is, amelyen két éve dolgozik munkacsoport a parlamentben. Másik céljuk, hogy a hungarikum hétköznapi, általában gasztronómiához kapcsolódó jelentését kibővítsék.



Az alakuló ülés

Mathiász Gábor hangsúlyozta, hogy a "közfelkiáltással hungarikumnak" számító értékek alkotói, képviselői alapítják a szövetséget. Birinyi József hozzátette: Nem minden hungarikum vesz részt a szövetség megalapításában, az arra méltók majd csatlakozhatnak. Túl sok hungarikum sem lehet, mert ha sok a hungarikum, akkor nincs hungarikum! Természetesen nem a darabszám meghatározandó, hanem a szigorú minőségi, funkcionális feltételek, amelynek megfelelve, azokat fenntartva, erősítve válhat valami hungarikummá.

A testület célja, hogy a kiemelt magyar értékeket továbbfejlessze, népszerűsítése, piacra jutását elősegítse és erősítse az ország-márkát.

Mathiász Gábor kifejtette, hogy a Szövetség nyitott a stratégiai partnerekkel, támogatókkal való szoros együttműködésre.

A Puskás-örökséget képviselő Szőllősi György úgy fogalmazott, egy ilyen klub tagjának lenni rendkívüli megtiszteltetés. Ugyanakkor szerinte kereskedelmi és kulturális szempontból, valamint az országimázs tekintetében is sok olyan tennivaló van ezen a területen, amelyben talán a testület is segítségére lehet a készülő új törvény alkotóinak. Nem mindegy ugyanis, hogy miről azonosítják Magyarországot.

Birinyi József summázta: A világ nem arra kíváncsi, hogyan utánozzuk, hanem arra, mi mit adunk a világhoz!

|  |  |
| --- | --- |
| Birinyi József, népzenekutató,  filmrendező, a Parlamenti Hungarikum  Munkacsoport vezetője | Mathiász Gábor az Országos Mathiász Munkacsoport elnöke, a  Hungarikum Szövetség alapítás kezdeményezője |